Kui Eestis trenni tehes ja võisteldes kulub hooaja jooksul vaid mõni paar piduriklotse, siis seal oli lugu pisut  teine. Vahetult enne starti panin oma rattale täiesti uued piduriklotsid, ise veel mõtlesin, et nendega saab rahulikult lõpuni sõita. Tegelikkus oli aga midagi muud. kui umbes 120 km oli sõidetud sain aru et tagumisi klotse enam pole. Edasised megakiired kiviklibused ja kruusased laskumised sõitsin esipidurit kasutades. Lootsin veel, et kohe on lõpp ja ehk veab välja. Ühel laskumisel sain aru, et nii jätkates ei suuda ma järgmisel laskumisel kontrolli ratta üle säilitada ja see võib väga valusaks saada.  Enne viimast laskumist vahetasime Andresega piduriklotse- see oli äärmiselt õige otsus! Viimane laskumine oli minu jaoks üks lahedamaid hetki sellel võistlusel. Laskumine Loch Nessi äärde oli nii järsk, et ma pole kunagi tajunud sellist kiirendust! Nii kui käed pidurilt lahti lasid ja spidomeetrit vaatasid, hakkasid numbrid väga-väga kiirelt suurenema: 50,56, 62, 67, 73, 78, 82. Kogu see kiirendus toimus aga enneolematult kiiresti. Kui veel vihma poleks sadanud ja asfalt nii libe poleks olnud... Siis tuli  vastu järgmine järsk kurv ja tuli kuidagi hoog maha saada. Kui ruth lõpuks alla jõudis, siis tema ketaspidurid lõhnasid imelikult ja nendele sadav vihm aurustus hetkega nagu saunakeriselt.    See rattaetapp oli nii mõnelegi võistkonnale murdepunktiks- 24 h vihmas ratta seljas istuda kui õhutemperatuur on harjumatult madal ja puhub tugev tuul. Alajahtumine on sellistes tingimustes väga lihtne tulema ja seda sain ka oma silmaga näha, kui tahtsin med. telgis lasta puhastada käel olevaid haavasid.  Laual paistis kellegi pea ellujäämiskile ja magamiskotipuntrast, tüübi silmad olid lahti ja vaatasid tühjusesse. Samal ajal üritas meedik ta suud lahti hoida ja teine määris sõrmeotsaga glükoosi igemetele. Sain aru, et minu pisikesed vigastused on antud olukorras äärmiselt tühised ja arvasin, et aeg oleks vist edasi minna. Telgist lahkudes sain aru, et tegelikult oleme me ikka väga heas seisus ja see tegi meele rõõmsaks:)